Diari Oficial de la Generalitat Valenciana


Sumari del DOGV 3828, del 04-09-2000 (2000/6908)

Informació pública de les bases de selecció per a la provisió d'una plaça d'auxiliar d'administració general.
-------------------------------------------------------------------------------------------------------------

### Dades del document

Número de DOGV
:   3828

Data del DOGV
:   04-09-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/6908


Data del document
:   26-07-2000

Organisme emissor
:   Ajuntament de Llanera de Ranes

Tipus de document
:   Convocatòria

Descriptors 

:   * Llanera de Ranes
    * professió administrativa
    * concurs administratiu
    * administració local

Informació pública de les bases de selecció per a la provisió d'una plaça d'auxiliar d'administració general. [2000/F6908]
  
La Comissió de Govern, en la sessió del passat dia 25 de juliol, va adoptar, entre altres, l'acord següent:
  
«Atés que per acord d'aquesta comissió del passat 11 d'abril va ser aprovada l'oferta pública d'ocupació per a l'any 2000, i atés que aquesta s'ha publicat en el Butlletí Oficial de la Província de València número 137, de data 10 de juny de 2000, en el Diari Oficial de la Generalitat Valenciana número 3.374, de 19 de juny de 2000, i en el Boletín Oficial del Estado número 155, de 29 de juny de 2000.
  
La comissió, per unanimitat dels assistents, acorda aprovar les bases que han de regir la convocatòria pel sistema d'oposició lliure d'una plaça corresponent a l'escala d'administració general d'aquest ajuntament, subescala auxiliar, denominació: auxiliar.»
  
Vist el que s'exposa, per mitjà d'aquest anunci es convoquen proves selectives per a cobrir una plaça d'auxiliar d'administració general, d'acord amb les següents bases:
  
Primera. Objecte de la convocatòria
  
1. De conformitat amb l'oferta d'ocupació pública aprovada per la Comissió de Govern en la sessió del passat 11 d'abril de 2000, es convoquen proves selectives per a la provisió en propietat d'una plaça d'auxiliar d'administració general, vacant en la plantilla de personal d'aquest ajuntament i dotada amb les retribucions corresponents al grup D.
  
2. Les funcions que s'han d'exercir són les pròpies d'aquest lloc de treball. Amb caràcter general, la plaça que s'ha de cobrir tindrà per objecte l'execució de tasques administratives auxiliars de suport i en col·laboració amb el personal directament o indirectament relacionat amb el lloc. Entre les funcions cal destacar, a títol enunciatiu, portar el control dels expedients que se li assignen des de la Secretaria-Intervenció i, en general, totes les actuacions administratives elementals caracteritzades per la tendència a la repetició més o menys estandarditzada, com ara formalitzar, omplir i mecanografiar tota mena de documents, procediments o impresos sobre models existents. Realització de tasques senzilles tecnicocomptables, d'atenció al públic, i utilització dels programes informàtics de què disposa l'ajuntament.
  
3. Aquestes bases es publicaran íntegrament en el Butlletí Oficial de la Província de València i en el Diari Oficial de la Generalitat Valenciana, i l'anunci en extracte de la convocatòria en el Boletín Oficial del Estado.
  
Segona. Requisits dels aspirants
  
1. Per a poder ser admés a les proves selectives d'accés, s'hauran de complir els següents requisits referits al moment de finalització del termini de presentació d'instàncies:
  
A) Ser espanyol o nacional de qualsevol dels estats membres de la Unió Europea o d'aquells altres estats a què els siga d'aplicació la lliure circulació de treballadors, en virtut de tractats internacionals celebrats per la Comunitat Europea i ratificats per Espanya.
  
B) Tenir complits 18 anys d'edat i no excedir d'aquella en què es puga accedir a la jubilació en el règim general de la Seguretat Social.
  
C) Estar en possessió del títol de graduat escolar o el de formació professional de primer grau o equivalent, o document acreditatiu de complir les condicions per a obtenir-lo en la data en què acabe el termini de presentació d'instàncies.
  
D) No patir cap malaltia, ni estar afectat per cap limitació física o psíquica incompatible amb l'exercici de les funcions pròpies del lloc o que les impossibilite.
  
E) No haver sigut separat mitjançant expedient disciplinari del servei de cap administració pública, ni trobar-se inhabilitat per a l'exercici de funcions públiques.
  
F) No trobar-se sotmés a cap de les causes d'incompatibilitat o incapacitat per a l'exercici de la funció pública.
  
G) Haver ingressat els drets d'examen.
  
2. Tots aquests requisits hauran de complir-se l'últim dia del termini per a la presentació d'instàncies i mantenir-se durant tot el procés selectiu. En aquest sentit es podran efectuar les comprovacions oportunes fins a la data de la presa de possessió del funcionari de carrera.
  
Tercera. Forma i termini de presentació de sol·licituds
  
1. Les instàncies per a sol·licitar prendre part en aquesta convocatòria, en les quals els aspirants hauran de manifestar que compleixen tots els requisits exigits en la base anterior referits sempre a la data d'expiració del termini assenyalat per a la presentació d'instàncies, es dirigiran a l'alcalde president, i es podrà utilitzar el model que es facilitarà a les oficines municipals.
  
2. La presentació d'instàncies s'haurà d'efectuar al Registre General de l'Ajuntament de Llanera de Ranes o en qualsevol de les formes previstes per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova versió donada per la Llei 41/1999, de 14 de gener; i durant el termini de 20 dies naturals comptats a partir de l'endemà de la publicació de l'extracte de la convocatòria en el Boletín Oficial del Estado. Per al còmput d'aquest i els successius terminis a què faça referència aquesta convocatòria, si acabara en dissabte o dia inhàbil, s'entendrà prorrogat a l'immediat hàbil posterior.
  
3. A la instància s'haurà d'adjuntar el resguard justificatiu d'haver pagat els drets d'examen.
  
Quarta. Drets d'examen
  
L'import dels drets d'examen es fixa en 3.000 pessetes. Una vegada finalitzat el termini de presentació d'instàncies la no-realització d'aquest ingrés determinarà l'exclusió de l'aspirant del procés selectiu.
  
L'ingrés es farà bé directament a la Caixa Municipal o a través de transferència bancària a favor de l'Ajuntament de Llanera de Ranes en el compte número 4629-8581-35-0505813687. En aquest últim cas, es farà constar la identitat de la persona que realitza el depòsit, que haurà de coincidir amb el nom de l'aspirant.
  
Els drets d'examen només seran retornats als qui no siguen admesos en el present procés selectiu per falta d'algun dels requisits exigits per a prendre-hi part .
  
Cinquena. Admissió d'aspirants
  
Per a ser admesos a les proves selectives n'hi haurà prou que els aspirants manifesten en les seues instàncies que compleixen totes les condicions exigides en la present convocatòria referides a la data de finalització del termini de presentació d'instàncies, i que hagen pagat els drets d'examen.
  
Finalitzat el termini de presentació d'instàncies, per resolució de l'Alcaldia i en el termini màxim d'un mes, es declararà aprovada provisionalment la llista d'aspirants admesos i exclosos, que serà publicada en el Butlletí Oficial de la Província de València i al tauler d'edictes de la casa consistorial, i es concedirà un termini de 10 dies hàbils per a l'esmena de defectes i la presentació de les al·legacions o reclamacions que pertoquen. Les reclamacions, si n'hi ha, seran acceptades o rebutjades en la resolució per la qual s'aprove la llista definitiva, i que es publicarà als llocs indicats per a la provisional.
  
En la mateixa resolució que aprove la relació definitiva d'aspirants admesos i exclosos es fixarà la composició del tribunal; el lloc, la data i l'hora de realització del primer exercici.
  
Els resultats de cada un dels exercicis, les successives crides i convocatòries, i en definitiva qualsevol decisió que adopte el tribunal de selecció i que haja de conéixer el personal aspirant fins a la finalització de les proves selectives, s'exposarà als locals on s'haja celebrat l'exercici anterior o que s'assenyale en l'últim anunci, i n'hi haurà prou amb la dita exposició en la data en què s'inicie com a notificació a tots els efectes.
  
Sisena. Tribunal qualificador
  
La composició del tribunal serà la següent:
  
President: l'alcalde president de l'ajuntament, o regidor que delegue.
  
Secretari: el de la corporació o funcionari que delegue.
  
Vocals:
  
- Un representant de la Generalitat Valenciana designat per la Conselleria de Justícia i Administracions Públiques.
  
- Un representant del professorat oficial designat per l'Institut Valencià d'Administració Pública.
  
- Un funcionari de carrera o tècnic designat pel president de la corporació.
  
La designació dels membres del tribunal inclourà la dels respectius suplents. A excepció del president tots els membres del tribunal hauran d'estar en possessió d'una titulació igual o superior a l'exigida en la respectiva convocatòria.
  
Els membres del tribunal hauran d'abstenir-se de formar part d'aquest i d'intervenir-hi quan concórrega alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i notificar-ho a l'Alcaldia. Així mateix, els aspirants podran recusar-los en la forma disposada en l'article 29 de la llei esmentada.
  
Tots els membres del tribunal tindran veu i vot. El tribunal no podrà constituir-se ni actuar sense l'assistència, com a mínim, de la meitat dels seus membres titulars o suplents, indistintament; ara bé, no podran substituir-se entre si en la mateixa sessió. Les decisions s'adoptaran per majoria de vots dels membres presents, i en cas d'empat resoldrà el vot de qualitat del president.
  
L'actuació del tribunal s'ajustarà estrictament a les bases de la convocatòria. No obstant, el tribunal resoldrà els dubtes que sorgisquen de l'aplicació d'aquestes i podrà prendre els acords que corresponguen per a aquells supòsits no previstos en les bases.
  
El tribunal podrà acordar la incorporació d'assessors especialistes per a totes o alguna de les proves. Aquests assessors es limitaran a valorar els exercicis corresponents a la seua especialitat tècnica i col·laboraran amb el tribunal exclusivament d'acord amb aquesta especialitat. A fi de realitzar i valorar la prova psicotècnica aptitudinal es comptarà amb l'assistència d'un tècnic especialista en psicologia.
  
De cada sessió, el secretari estendrà una acta on es faran constar les qualificacions dels exercicis, les incidències i les votacions que es produïsquen.
  
Setena. Començament i desenvolupament de les proves
  
Els aspirants seran convocats per a cada exercici en crida única, i perdran el dret, encara que es dega a causes justificades, per no presentar-s'hi o quan es personen al lloc de realització de l'exercici una vegada iniciat aquest, sense perjudici que el tribunal, una vegada examinades aquestes, puga apreciar-les i admetre l'aspirant, i sempre que les proves no hagueren finalitzat i aquesta admissió no menyscabe el principi d'igualtat amb la resta del personal
  
Els aspirants amb minusvalideses ho hauran de fer constar en la sol·licitud a fi d'efectuar les adaptacions de temps i de mitjans necessaris per a garantir la igualtat d'oportunitats amb la resta de participants.
  
Abans de l'inici de cada exercici i sempre que s'estime convenient durant el desenvolupament, els membres del tribunal comprovaran la identitat dels aspirants. A aquest fi hauran d'anar proveïts del document nacional d'identitat.
  
En el desenvolupament de les proves de selecció es garantirà l'objectivitat i, sempre que siga possible, l'anonimat dels aspirants, excepte en aquells supòsits en què s'establisca la lectura pública de l'exercici.
  
La crida per a la sessió següent d'un mateix exercici s'haurà de realitzar amb un termini mínim d'antelació de 12 hores, mentre que la convocatòria per a un exercici distint haurà de respectar un termini mínim de 72 hores. Aquests terminis es podran reduir o eliminar per acord unànime dels aspirants, que s'haurà de manifestar per escrit i incorporar-se a l'expedient.
  
Octava. Exercicis de l'oposició
  
Estarà composta de quatre exercicis obligatoris per a tots els aspirants i seran eliminatoris.
  
Primer exercici:
  
Consistirà en la realització d'una prova de coneixements referits als continguts del temari que figura a continuació, a través d'un qüestionari que adoptarà la forma de test amb tres respostes alternatives, sent-ne només una la correcta, en un temps màxim de 90 minuts.
  
Les respostes errònies es valoraran negativament amb una penalització equivalent a un mig del valor de cada contestació correcta; per tant cada dues respostes errònies se'n descomptarà una correcta. Les respostes en blanc no penalitzaran.
  
Es valorarà el domini teòric de l'aspirant sobre el temari.
  
Segon exercici:
  
Consistirà a contestar un qüestionari psicotècnic dirigit a apreciar les aptituds dels aspirants en relació amb les tasques pròpies de la plaça que es convoca.
  
Tercer exercici
  
A) Part primera.
  
Consistirà a desenvolupar per escrit una pregunta proposada pel tribunal i relacionada amb el temari.
  
Es valoraran els coneixements exposats, el nivell de formació general, la composició gramatical, la claredat d'exposició i el nivell ortogràfic.
  
El temps màxim de duració d'aquesta part serà d'una hora.
  
B) Part segona.
  
Consistirà en la resolució d'un supòsit pràctic relacionat amb l'apartat B) del temari, matèries específiques. Es valorarà el domini pràctic de les tasques administratives.
  
El temps màxim de realització de les dues parts de què es compon aquest tercer exercici serà de 90 minuts.
  
Quart exercici:
  
Consistirà a realitzar un exercici pràctic dirigit a apreciar la capacitat dels aspirants per a la composició, modificació i correcció de documents escrits a través de l'eina de treball Microsoft Word 97 en l'entorn Windows 98. Aquest exercici s'executarà en un ordenador personal tipus PC que proporcionarà l'Ajuntament de Llanera de Ranes i tindrà la duració que determine el tribunal. Serà com a màxim de 30 minuts.
  
Es valorarà la presentació i correcció del text, el domini de l'ordenador i el temps utilitzat.
  
Novena. Sistema de qualificació
  
Primer exercici: es qualificarà fins a un màxim de 10 punts, i serà necessari per a superar l'exercici obtenir un mínim de 5 punts.
  
Segon exercici: es qualificarà fins a un màxim de 10 punts, i serà necessari per a superar-lo obtenir un mínim de 5 punts.
  
Tercer exercici: les dues parts que el conformen es valoraran respectivament de 0 a 10 punts, i s'obtindrà posteriorment la mitjana aritmètica. Serà necessari per a superar l'exercici obtenir un mínim de 5 punts.
  
Quart exercici: aquest exercici es valorarà fins a un màxim de 5 punts, i serà necessari per a superar-lo obtenir una puntuació mínima de 2,50 punts.
  
Deu. Puntuació final i relació d'aprovats
  
La suma de les puntuacions obtingudes en els quatre exercicis donarà la qualificació final de l'oposició, en virtut de la qual el tribunal formularà la relació d'aprovats per l'ordre de puntuació, que sota cap circumstància podrà contenir un nombre superior al de places convocades, i que es publicarà al tauler d'anuncis del local on s'haguera reunit el tribunal per a efectuar l'oposició.
  
La dita relació serà elevada pel tribunal qualificador a la Presidència de la corporació amb proposta vinculant de nomenament de funcionari de carrera.
  
Onze. Presentació de documentació i nomenament
  
En el termini màxim de 20 dies hàbils, comptadors des de la publicació al tauler d'anuncis de la relació a què es refereix la base anterior, l'aspirant que hi figure haurà de presentar a la Secretaria de l'ajuntament els següents documents:
  
a) Fotocòpia compulsada del document nacional d'identitat.
  
b) Fotocòpia, degudament compulsada, de qualsevol de les titulacions exigides en la lletra c) de la base segona.
  
c) Declaració jurada o promesa de no haver sigut separat, mitjançant expedient disciplinari, del servei de l'administració pública, ni trobar-se inhabilitat per a l'exercici de les funcions públiques.
  
d) Declaració jurada de no trobar-se sotmés a cap causa d'incapacitat.
  
e) Certificat mèdic de no patir cap malaltia o defecte físic que impedisca l'exercici de les corresponents funcions.
  
f) Jurament o promesa de fidel compliment de les obligacions del càrrec amb lleialtat al rei i a la Constitució.
  
g) Acreditació del coneixement del valencià.
  
L'acreditació del coneixement del valencià per l'aspirant es podrà realitzar mitjançant la presentació dels següents documents.
  
a) Títol de Batxillerat o equivalent cursat a la Comunitat Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixement de valencià.
  
c) Certificat de nivell Mitjà de la Junta Qualificadora de Coneixements de Valencià.
  
En el supòsit de no poder acreditar aquests coneixements, quedarà compromés a fer-ho en el termini de dos anys, o a la realització dels cursos que a aquest fi organitze l'administració autonòmica o local.
  
Els que tingueren la condició de funcionaris de carrera estaran exempts de justificar documentalment les condicions i altres requisits ja acreditats per a obtenir l'anterior nomenament, i hauran de presentar un certificat de l'organisme de què depengueren per a acreditar la condició i restants circumstàncies que consten en el seu expedient personal.
  
L'aspirant que dins del termini fixat i excepte casos de força major no presentara la documentació o de l'examinació d'aquesta es deduïra que manca d'algun dels requisits assenyalats en la base segona, no podrà ser nomenat funcionari de carrera, i donarà lloc a la invalidesa de l'actuació de l'interessat i a la nul·litat subsegüent dels actes del tribunal amb respecte a aquest, sense perjudici de la responsabilitat en què poguera haver incorregut per falsedat en la seua instància.
  
En el supòsit que l'aspirant fora exclòs per no-presentació o falsedat en la documentació, el tribunal podrà proposar la inclusió en la llista del següent de major puntuació que estiguera fora de la relació definitiva d'aprovats pel límit establit en la base primera.
  
Transcorregut el termini de presentació de documents, la Presidència de la corporació procedirà al nomenament de l'aprovat, com a funcionari de carrera, i determinarà el termini per a la presa de possessió, que no podrà excedir d'un mes.
  
Dotze. Incidències
  
El tribunal queda facultat per a resoldre els dubtes que es presenten i prendre els acords necessaris per al bon ordre de l'oposició en tot allò que no es preveu en aquestes bases.
  
Tretze. Legislació aplicable
  
En tot allò no expressament previst en les presents bases caldrà ajustar-se al que disposa la Llei 7/1985, de 2 d'abril; el Reial Decret Legislatiu 781/1986, de 18 d'abril; el Reial Decret 896/1991, de 7 de juny; la Llei 30/1984, de 2 d'agost; el Reial Decret 364/1995, de 10 de març; el Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana; el Decret del Govern Valencià 33/1999, de 9 de març, i les restants disposicions complementàries vigents.
  
Catorze. Vinculació de les bases
  
Aquestes bases vinculen l'administració, el tribunal i els qui participen en les proves selectives, i tant la present convocatòria com tots els actes administratius que es deriven d'aquesta i de les actuacions del tribunal podran ser impugnats pels interessats en els casos, terminis i forma establits en la Llei de Règim Jurídic de les Administracions Públiques i del Procediment Administratiu Comú.
  
Les bases esmentades són definitives en via administrativa i contra aquestes es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptat des de l'endemà de la publicació, en virtut del que s'estableix en l'article 46 de la Llei de la Jurisdicció Contenciosa Administrativa. Es podrà, no obstant, utilitzar qualsevol altre recurs o acció que s'estime convenient.
  
Annex
  
Temari
  
Auxiliar d'administració general
  
A. Matèries comunes
  
Tema 1. La Constitució Espanyola de 1978. Principis generals.
  
Tema 2. Drets i deures fonamentals dels espanyols.
  
Tema 3. La corona i el poder legislatiu.
  
Tema 4. El govern i l'administració de l'estat.
  
Tema 5. El poder judicial.
  
Tema 6. Organització territorial de l'estat. Els estatuts d'autonomia: la seua significació.
  
Tema 7. Principis d'actuació de l'administració pública: eficàcia, jerarquia, descentralització, desconcentració i coordinació.
  
Tema 8. L'administrat. Col·laboració i participació dels ciutadans en les funcions administratives. El principi d'audiència de l'interessat.
  
Tema 9. L'acte administratiu. Concepte. Elements. Principis generals del procediment administratiu.
  
Tema 10. Fases del procediment administratiu general. El silenci administratiu.
  
Tema 11. Formes de l'acció administrativa. Foment. Policia. El servei públic.
  
Tema 12. La responsabilitat de l'administració pública.
  
B. Matèries específiques
  
Tema 13. El règim local espanyol. Principis constitucionals i regulació jurídica.
  
Tema 14. La província en el règim local. Organització provincial. Competències.
  
Tema 15. El municipi. El terme municipal. La població. L'empadronament.
  
Tema 16. Organització municipal. Competències.
  
Tema 17. Altres entitats locals. Mancomunitats, agrupacions, entitats locals menors.
  
Tema 18. Ordenances i reglaments de les entitats locals. Classe. Procediment d'elaboració i aprovació.
  
Tema 19. La funció pública local i la seua organització.
  
Tema 20. Drets i deures dels funcionaris públics locals. Dret de sindicació. Seguretat Social.
  
Tema 21. Els béns de les entitats locals.
  
Tema 22. Els contractes administratius en l'esfera local. La selecció del contractista.
  
Tema 23. La intervenció administrativa local en l'activitat privada. Procediment de concessió de llicències.
  
Tema 24. El servidor públic en l'esfera local. Les formes de gestió dels serveis públics. Consideració especial de la concessió.
  
Tema 25. Procediment administratiu local. El registre d'entrada i eixida. Requisits en la presentació de documents. Comunicacions i notificacions.
  
Tema 26. Funcionament dels òrgans col·legiats locals. Convocatòria i ordre del dia. Requisits de la constitució. Votacions. Actes i certificats d'acords.
  
Tema 27. Hisendes locals: classificació dels ingressos. Ordenances fiscals. La despesa pública local.
  
Tema 28. Els pressupostos locals. Comptabilitat i comptes.
  
Tema 29. L'Estatut d'Autonomia de la Comunitat Valenciana. Aprovació i reforma. Estructura i principis fonamentals. La competència de la Generalitat Valenciana. Especial referència al règim local.
  
Tema 30. La Generalitat Valenciana: les seues institucions. Les Corts. El president de la Generalitat. El Consell. El Síndic de Greuges. El Consell de Cultura. La Sindicatura de Comptes.